
CAITLIN CREWS

Den beste hevnen

Oversatt av Christine Skogen Nyhagen

MINISERIE: DE RIKE OG VAKRE

 


Forestill deg en ung, het greker i hvit oppkneppet skjorte. Mørkt saltvannshår, solbrun hud og et smil så hvitt at du blendes. Han er ikke bare det kjekkeste du har sett, han er i tillegg sjarmerende – og vanvittig rik! Dette er del en i miniserien De rike og vakre.

 

Caitlin Crews kjøpte sin første kjærlighetsroman da hun var tolv år, og det var da hennes livslange kjærlighet til romantiske bøker startet. Caitlin har bodd på forskjellige steder som York i England og Atlanta i USA. Hun vokste opp i nærheten av New York og forelsket seg i London da hun besøkte byen som tenåring. Hun har reist i Zimbabwe, vært på safari i Botswana og besøkt småbyer i Namibia. Hun drømmer også om å bo i Praha, Dublin, Paris eller på en gresk øy. Men å skrive om eksotiske plasser er nesten like bra som å reise til dem. For tiden bor Caitlin i California med mannen sin og en rekke husdyr.


1

Kendra Connolly visste at hun aldri kom til å få gjort det som måtte gjøres hvis hun fokuserte på hvor opprørende situasjonen var, hvor ydmykende og umulig den var.

Men det var ingen måte å unngå det på. Hun måtte gjøre dette.

Familien hennes var avhengig av henne – for første gang.

Hun hadde allerede sittet i bilen altfor lenge, i parkeringshuset dypt under Skalas Tower, i det hektiske menneskemylderet i Midtown Manhattan. Hun hadde fått en tilmålt tid til å vise seg foran overvåkningskameraene i heisene, før sikkerhetsvaktene ville undersøke hvor hun befant seg, her under den nordamerikanske maktkjernen til en av verdens rikeste menn.

Tiden gikk, men her var hun, grep rundt rattet og psyket seg opp til den ubehagelige oppgaven hun hadde foran seg.

Og feilet.

«Det må være en annen løsning», hadde hun sagt til faren.

Så mange ganger at det hadde vært mer som trygling.

Kendra ønsket fortvilet å unngå … dette.  Men Thomas Piermont Connolly hadde vært urokkelig, som alltid.

«For guds skyld, Kendra», hadde han sagt tidligere i dag, da hun en siste gang hadde forsøkt å få ham til å forandre mening. Han hadde lent seg tilbake i den overdimensjonerte lærstolen. «Tenk på noe annet enn deg selv til en forandring. Broren din trenger hjelp. Det burde være begynnelsen og slutten på dette, jente.»

Kendra hadde ikke våget å si at hun var uenig i vurderingen av situasjonen. Ikke direkte.

Tommy junior hadde alltid vært trøbbel, men faren deres nektet å innse det. For ham hadde Tommy alltid vært en gullgutt. Da han hadde blitt utvist fra hver eneste kostskole på Østkysten, hadde Thomas omtalt ham som livlig. Da han hadde blitt kastet ut av college, på tross av biblioteket Thomas hadde bygget for å få ham inn, hadde det blitt unnskyldt som staheten som lå til Connolly-familien. Hans mislykkede forsøk på å bli selvstendig entreprenør, som hadde kostet faren en formue, ble ansett som beundringsverdige forsøk på å følge i familiens fotspor. Hans uengasjerte arbeid som visepresident i familieselskapet, som kun innebar oppretting av en utgiftskonto og svært lite faktisk jobbing, førte bare til skryt fra Thomas, som kalte det å spille spillet. 

Tommy junior kunne bokstavelig talt ikke gjøre noe galt.

Kendra hadde derimot ikke fått så mye oppmerksomhet i foreldrenes pyntelige, men kalde ekteskap. Da hun ble født, var Tommy fjorten og gikk allerede på sin femte kostskole, men de velstående foreldrene hadde ikke visst hva de skulle gjøre med henne. Hun ble overlatt til forskjellige barnepiker, og det passet henne fint. Den gamle Connolly-formuen som hadde spist opp farens og brorens liv hadde bare vært verdifull for henne fordi den sikret dem det enorme huset ved Gullkysten i Connecticut, hvor hun kunne trekke seg unna i et bortgjemt hjørne og flykte inn i bøkene.

Moren hennes var den mest vennlige av foreldrene, men bare hvis Kendra rettet seg etter hennes bestemte krav til hvordan en debutant skulle være. For å blidgjøre henne hadde Kendra gått på Mount Holyoke, noe hver eneste kvinne i slekten hadde gjort siden universitetet ble grunnlagt, men etter hvert som hun ble eldre, begynte hun å skjønne at den eneste måten å fange farens oppmerksomhet på, var ved å prøve å ta del i det eneste som betydde noe for ham, nemlig forretninger.

Tiden gikk, og Kendra hadde ikke noe ønske om å forklare hvorfor hun nølte med å gå til Skalas’ sikkerhetsvakter, som allerede hadde undersøkt henne og bilen hennes nøye, og som hadde sendt et bilde av henne opp til ledelsen. Hun hadde fått en kjølig beskjed om at hun var ventet. Innen ti minutter, ellers ville hun bli regnet som en sikkerhetsrisiko.

Kendra hadde tvunget seg selv til å gå ut av bilen. Hun skalv, selv om det ikke var kaldt. Hun likte ikke New York. Det var for bråkete, for mye. Selv her, flere etasjer under jorden med det berømte Skalas Tower som ruvet over henne, var hun sikker på at hun kunne føle tyngden av de mange livene som utfoldet seg i gatene. Over henne.

Eller var det muligens bare angsten hennes som snakket?

For hun hadde vært så sikker på at hun aldri noen gang skulle møte Balthazar Skalas ansikt til ansikt igjen.

Hun glattet ut blyantskjørtet sitt, men ga ikke etter for lysten til å sette seg inn i bilen igjen og sjekke sminken for nittende gang. Det var poengløst. Hun skulle treffe ham, og sannheten var at hun sannsynligvis var innbilsk hvis hun trodde at han ville kjenne henne igjen.

Det var tross alt flere år siden sist. Og dette var et kontorbygg, selv om det var overdådig, det var ikke et av familiens selvsentrerte selskaper fullspekket med rike gjester, hvor de forventet av Kendra at hun skulle oppføre seg som morens stolthet og farens glede. Slike samlinger var den eneste grunnen til at hun noen gang hadde omgitt seg med den typen mennesker faren og broren beundret så mye, som Balthazar Skalas – en mann som var fryktet og forgudet om hverandre, av alle.

For Thomas hadde åpenbart ingen interesse av å la Kendra jobbe sammen med ham i firmaet.

Tommy hadde alltid ledd av målsetningene hennes. Hun likte å tenke at han hadde villet holde henne i sjakk så hun ikke skulle oppdage hva han pønsket på. Men hun visste hva som var sannheten om planene hans. Tommy tenkte ikke på henne i det hele tatt.

En fornuftig person kunne spurt henne hvorfor hun ville utsette seg for dette, når faren og broren alltid hadde oppført seg som om hun var en uinteressant inntrenger – og moren kun engasjerte seg i henne i tiden hun hadde mellom hageselskaper og veldedighetsarrangementer.

Og det var problemet, for dette var den eneste oppgaven hun noen gang hadde blitt spurt om å gjøre for dem.

Hun klarte ikke la være å tenke at dette var den eneste muligheten hun hadde til å vise seg frem. Å vise at hun levde opp til Connolly-navnet. At hun var mer enn en ubetydelighet. At hun fortjente å ha en plass i firmaet.

Kanskje hun nå kunne vise dem at hun hørte til hos dem.

Så til tross for tanken på hva hun kanskje måtte gjøre hadde gjort magen hennes til en hard klump, og selv om hun trodde det ville være til Tommys beste å godta en hvilken som helst straff som ville ramme ham for oppførselen hans – for en gangs skyld – skyndte hun seg til heisen som førte opp til ledelsesetasjen, tastet inn koden hun hadde fått og gikk utålmodig inn i heisen.

«Jeg forstår ikke hvorfor du tror en så mektig og skruppelløs mann som Balthazar Skalas vil høre på meg», hadde hun sagt til faren, som satt der i den harde stolen på den andre siden av skrivebordet sitt.

Thomas hadde ledd en skarp latter. Han hadde faktisk sett rett på henne, uten det nedlatende blikket han vanligvis ga henne. «Balthazar Skalas har toet sine hender når det gjelder Connolly-firmaet. I hans øyne er jeg like skyldig som Tommy.»

En forræderisk del av Kendra hadde nesten gledet seg over dette, for det måtte jo gitt faren mer styrke om han endelig ville innse sannheten om sønnen. Men hun visste bedre.

«Desto større grunn til ikke å vil ha noe med meg å gjøre, vil jeg tro», hadde hun sagt i stedet. «Siden jeg også er en Connolly.»

«Kendra. Vær så snill. Du har ikke noe å gjøre med firmaet.» Thomas Connolly veivet avvisende med hånden. «Du må henvende deg til ham som … en familiemann.»

Hodet hennes hadde vært fylt av altfor varme og altfor strålende forestillinger om Balthazar Skalas, forestillinger hun prøvde å skjule, til og med for seg selv. For han var for farlig. For autoritær. For irriterende kjekk. Selv navnet hans minnet om hvor djevelsk han var.

Hun rødmet, men faren merket seg heldigvis ikke noe så uviktig som datterens følelsesmessige tilstand. Dette var første gang han hadde bedt om mer fra henne enn et vakkert smil, som hun vanligvis rettet mot de lystne forretningsforbindelsene hans i selskaper.

«Hva vet han om familie?» Kendra var stolt av seg selv fordi hun klarte å høres langt mer rolig ut enn hun følte seg. «Jeg trodde han og broren sto mot hverandre i en slags borgerkrig.»

«Han er kanskje i krig mot broren, men jeg vil ikke anbefale andre å gå på krigsstien. De driver fortsatt samme firma.»

«Jeg leste en artikkel hvor de hevdet at de hadde delt konsernet inn i små, fiendtlige deler så ingen av dem trenger å …»

«Da må du henvende deg til ham som en mann, Kendra», sa faren bestemt.

Kendra sa til seg selv at hun ikke kunne ha hørt riktig. Eller misforstått. Hjertet hennes banket som besatt.

Men i tilfelle hun hadde tvilt på hva faren hadde ment, hadde Tommy oppklart det for henne etter at hun forlot farens kontor.

Hun rundet hjørnet, og der var han, med det gliset som betydde at han trodde han var sjarmerende.

Kendra visste bedre. Hun hadde ikke ansett ham som sjarmerende på så lenge hun kunne huske. Om noen gang. En bivirkning av det å kjenne ham, ville hun sagt.

«Ikke si at du skal ha på deg det der», freste han til henne og gransket henne fra topp til tå. «Du ser ut som en sekretær. Ikke akkurat hva vi går inn for her.»

«Ingen grunn til å takke meg for å løpe til din unnsetning», svarte Kendra syrlig. «Offeret er en belønning i seg selv.»

Tommy hadde grepet tak i armen hennes, hardt. Bevisst hardt, regnet hun med, men hun hadde lært for lenge siden aldri å vise ham svakhet.

«Jeg vet ikke hva far sa til deg», snerret han, «men det er bare én vei ut av dette. Vi må sørge for at Skala ikke vil gå til sak mot meg. Og det oppnår du ikke ved å ha på deg det gammelmodige, kjedelige antrekket.»

«Jeg kommer til å appellere til hans familiefølelse, Tommy.» Hun overså kommentarene hans om antrekket, for det ikke var noe poeng i å krangle med ham. Han ble alltid tarvelig og slem. Alltid.

Tommy hadde ledd på en måte som hadde fått det til gå kaldt nedover ryggen hennes. «Balthazar Skalas hater familien sin. Han ser ikke etter familieverdier, søster. Men ryktet sier at han alltid ser etter en ny elskerinne.»

«Du kan ikke mene …»

Broren hadde ristet på hodet, og så ristet han i henne, fordi han fortsatt grep rundt armen hennes. «Du har sjansen til å vise at du ikke er ubrukelig, Kendra. Hvis jeg var deg, ville jeg ikke sløst den bort.»

Flere timer senere var hun fortsatt nummen. Innsiden av heisen til toppetasjen var smal og fylt av speil, og Kendra kunne se panikken i sitt eget ansikt, som blandet seg med fregnene moren avskydde. Hun ville, mer enn noe annet, forestille seg at faren hadde ment noe annet. At Tommy bare hadde vært Tommy.

Den synkende følelsen inne i henne fortalte henne noe annet.

Hva er forskjellen, egentlig? spurte hun seg selv mens heisdørene lukket seg. En elskerinne eller et kjærlighetsløst ekteskap?

For Tommy hadde kanskje spurt henne om å gjøre seg selv til elskerinne, men moren hadde prøvd å gifte bort Kendra i mange år. Emily Cabot Connelly hadde ikke forstått hvorfor Kendra ikke hadde gått ut av college med en forlovelsesring. Og hun hadde de siste tre årene ignorert Kendras forsøk på å overtale Thomas til å gi henne en jobb i firmaet, noe som ikke var en metode for å finne en passende ektemann.

«Jeg ønsker ikke å gifte meg», hadde Kendra protestert sist  samtaleemnet hadde kommet opp. De var på vei til et kjedelig teselskap Emily holdt for dyrevelferd

«Kjære deg, ingen ønsker å gifte seg. Du har et visst ansvar på grunn av din posisjon i livet. Og visse kompensasjoner får du for valgene.» Moren hadde ledd. «Hva har ønsker å gjøre med noe som helst?»

Kendra visste at moren forventet at hun skulle gjøre som hun selv hadde gjort. Gifte seg for å samle midler, for så å leve et liv i velvære som en belønning hun kunne tilføre mening på den måten som passet henne. Veldedighet. Stiftelser. Hvis hun ville, kunne hun til og med stikke av til kontinentet som sin grandtante, familiens sorte får, og ’glemme’ å komme hjem igjen.

Hvis hun tenkte på det på den måten, tippet Kendra at det å bli elskerinnen til en mann som Balthazar Skalas ville gått ut på mye av det samme, muligens i en kortere periode.

Heisdøren gikk opp, og hun så et overvåkningskamera med rødt lys som blinket mot henne fra et hjørne, og var glad det var der. Det minnet henne på å beholde roen. Hun var her for å gå på et forretningsmøte, med fornuftige hæler til blyantskjørtet og en mørk silkebluse som fikk henne til å føle seg som den nestlederen i familiefirmaet hun planla å bli en dag.

«Jeg ser ikke ut som en sekretær», sa hun til speilbildet.

Men hun så heller ikke ut som en kvinne som gikk inn for å bli elskerinnen til en mann som Balthazar Skalas. En mann som ville glemt henne fort, forsikret hun seg selv om.

Hun så at kinnene hennes ble røde.

Det spilte ingen rolle hva faren eller Tommy sa, for hun var den som måtte gjøre dette. Og hun måtte tro at en rolig fremgangsmåte, som verken visket ut Tommys oppførsel eller prøvde å lokke frem en bedre side av en mann hun allerede visste bare hadde harde kanter, var en klok handling.

Så fremt han ikke husker deg, hvisket en forrædersk stemme.

Da heisdørene åpnet seg igjen, gikk hun raskt ut. Hvis hun hadde tvilt på hvor hun var, minnet lobbyen henne på det. Den var i flott marmor med firmanavnet risset inn i stein. Skalas & Sønner. Som om selskapet deres var et ukjent lite familieforetak, når det tvert imot var slik at den avdøde Demetrius Skalas en gang var verdens rikeste mann.

Da han døde, hadde de to sønnene overtatt roret i det internasjonale konsernet. Alle hadde spådd at de ville kjøre familievirksomheten i grøfta. I stedet hadde de to fordoblet familiens rikdom i løpet av de første to årene de eide selskapet. Hver av dem var nå langt rikere enn faren noen gang ble.

Noe ingen artikkel hun hadde lest om Skalas-familien – og hun hadde lest dem alle – lot være å formidle.

Balthazar var den eldste sønnen. Han fordelte tiden sin mellom familiens hovedkvarter i Athen og viktige grener av firmaet som dette kontorbygget, og han ble regnet som den mest seriøse av de to brødrene. Constantine var den mest prangende av dem, takket være sin forkjærlighet for racerbiler og modeller, og han tilbrakte mer tid på kontoret i London.

Ryktet sa at de ikke kunne fordra hverandre.

Men ingen av Skalas-brødrene svarte noen gang på ryktene om deres privatliv.

Kendra hadde forventet at kontoret skulle være tomt, siden klokken nærmet seg åtte om kvelden – det eneste ledige tidspunktet Balthazar hadde hatt i den stramme tidsplanen sin. I stedet kunne hun høre summingen av aktivitet, og da hun gikk mot resepsjonsområdet, kunne hun se folk som hastet frem og tilbake som om klokken var åtte om morgenen.

Kvinnen som ventet bak resepsjonsskranken ga henne et overfladisk smil. «Miss Connolly, vil jeg tro?» Da Kendra nikket, fordi hun tilsynelatende hadde mistet stemmen et sted på vei fra bilen, trykket kvinnen på noen knapper. «Mr. Skalas sitter i en telefon, men vil møte deg snart.» Hun førte Kendra mot de store glassdørene bak skranken, som ledet mot resten av kontorarealet. Så gikk hun raskt videre, på hæler som ikke var det minste fornuftige, men det så ut som hun gled i luften.

Det fikk Kendra til å føle seg utilstrekkelig.

Likevel var det ingenting annet å gjøre enn å følge etter kvinnen. Istedenfor å gå mot det støyende kontorlandskapet, tok resepsjonisten henne med i den andre retningen. Vinduene strakte seg fra gulv til tak og synliggjorde Manhattan. Hun kunne ikke la være å føle at hun gikk langs vollgravene i et eldgammelt slott, tvunget til å ofre seg for en grusom konge for å redde landsbyen.

I enden av gangen førte resepsjonisten henne inn i et annet rom, som tydeligvis også var et venteværelse, men langt mer sofistikert. Og stille.

«Dette er det private venteværelset til Mr. Skalas», sa kvinnen. «Vennligst finn deg til rette. Hvis du trenger hjelp, kan du gå tvers over gangen, hvor sekretærstaben gjerne gir deg den assistansen du behøver.»

Og så var hun borte.

Kendra var alene, med stigende panikk.

Hun klarte ikke å sitte, i redsel for at hun ville gå fra konseptene. I stedet sto hun og stirret ut av et av vinduene.

Det er ikke noe å være redd for, sa hun strengt til seg selv. Han kommer ikke til å huske deg.

Det virkelige problemet var at hun husket altfor godt.

Hun kom ikke på hvilket veldedighetsarrangement moren hadde brukt som unnskyldning den sommeren. Kendra hadde nettopp avsluttet graden sin ved Mount Holyoke, og var sikker på at det kun ville ta måneder før hun kunne få sin rettmessige plass i familiefirmaet. Hun hadde ikke glidd naturlig inn i forretningslivet – hun foretrakk å lese en god bok fremfor uendelige runder med avtaler og drinker og menn i golfklær – men hvem hadde noen gang sagt at livet handlet om hva man foretrakk? Derfor hadde hun gått inn i rollen. Hun hadde kanskje ikke fremstått som glitrende og elskverdig, slik moren alltid hadde sagt hun burde være, men hun kunne late som.

Og det hadde hun gjort, med en cocktail i hånden mens hun pratet, stiftet bekjentskaper og slet seg selv sånn ut at hun hadde sneket seg ut for å ta noen minutters pause etter middag. Dansen skulle til å begynne i det store teltet som sto i den delen av foreldrenes hage som bød på den beste utsikten over Long Island Sound.

Hun enset ikke den fortvilede kvinnen som gikk forbi henne i et hav av tårer og silke på alleen som ledet til favorittlysthuset hennes. Hun kunne høre bandet spille bak henne mens hun gikk, og hun gledet seg over det svake lyset fra gatelyktene, fordi de var langt mindre påtrengende enn den skarpe belysningen i teltet. Hun kunne la være å smile. Hun kunne puste.

Det var akkurat idet hun gikk opp trappene til lysthuset, at hun så ham stå der lent mot rekkverket, nesten skjult av mørket. Og da lurte hun på hvordan hun kunne ha unngått å merke tilstedeværelsen hans. Han var slående.

Kendra hadde følt seg susete.

Han hadde på seg en mørk dress som skulle gjort ham lik hver eneste av de andre mennene på festen. Men i stedet ble hun overveldet av bredden på skuldrene hans, den uanstrengte atletiske elegansen. Håret hans var tykt og mørkt og så ut som om han hadde dratt fingrene gjennom det – selv om det stakk gjennom henne at det sannsynligvis ikke var snakk om hans fingre.

Det var en klar og lys kveld, men hun følte det brått som om et sommeruvær hadde kommet inn over øya. Som om skyene var tette og lave. Truende.

Alt han gjorde var å løfte et øyenbryn, virket overlegen og nådeløs. «Jeg tror ikke jeg har bedt om å få en erstatning.»

Det hang ikke på grep. Senere sa hun til seg selv at det hadde vært noe ved måten han så på henne på, som om han hadde vekket henne til liv.

Han hadde løftet to fingre og kalt henne nærmere til seg.

Det hadde ikke falt henne inn ikke å følge ordren. Kendra beveget seg nærmere, selvbevisst på en måte hun aldri hadde vært tidligere. Brystene  føltes tunge og store i livstykket på kjolen, og det virket som om lårene strøk mot hverandre, pirrende gnisninger.

«Så ivrig», mumlet han da hun nærmet seg.

Kendra hadde ikke visst hva det betydde heller. Likevel hadde lyden av ordene drevet inne i henne. Hun følte seg som en hjelpeløs liten sak han lett kunne knytte neven sin rundt.

Han la en hånd rundt nakken hennes og dro henne mot seg. Hendene hennes ble dratt mot brystkassen hans, og varmen hans fikk henne nærmest til å falle, knærne hennes ble svake.

«Greit nok», sa han. «Du duger.»

Så la han munnen mot nakken hennes.

Og Kendra hadde nesten dødd.

Det var ingen annen forklaring på det som skjedde med henne. Munnen hans mot huden hennes, han lekte med henne, smakte på henne. Hun følte munnen sin åpne seg som i et stumt skrik, men alt hun gjorde var å la hodet falle tilbake i deilig hengivelse.

Og så kunne hun føle hånden hans bevege seg under sømmen i kjolen hennes, som en uimotståelig vulkan.

Hun hadde åpnet munnen igjen, denne gangen for å stoppe galskapen – det likte hun i hvert fall å tenke – men ingenting kom ut. Munnen hans fortsatte å leke med huden hennes, satte fyr på kravebeinet hennes og sugde mildt på pulsåren på halsen hennes.

I mellomtiden hadde hånden hans, stor og uten å nøle, funnet veien til innsiden av låret og til kanten av trusen hennes. Så, før hun kunne finne ord til å protestere – eller snarere oppmuntre ham – fant han frem under den. I hele sitt liv hadde Kendra regnet seg selv for å være svært moden. Det var fordi hun hadde blitt oppdratt som et enebarn, siden hun var så mye yngre enn broren. Alltid omgitt av voksne. Alltid forventet å opptre som langt eldre enn hun var. Vennene hennes på kostskolen og college hadde alltid latt impulsene føre dem opp i ulike problemer, men aldri Kendra. Aldri.

Men denne natten spilte det ingen rolle.

For Balthazar strøk seg frem i den smeltende heten hennes, og Kendra … forsvant.

Bare den sterke armen hans mot ryggen hennes fantes, munnen hans mot halsen, fingrene mellom bena hennes. Han mumlet noe hun ikke forsto, hest og lavt mot den sarte huden i halsbuen, og først senere skulle det slå henne at det sannsynligvis var på gresk.

Men hun trengte ikke å forstå ordene for å vite at hva han enn sa, var det skittent.

Hun lagde en lyd, en hulking, og han knurret noe til svar. Og så kløp han henne. Ikke hardt, men ikke forsiktig heller. Den lille knoppen som allerede pulserte …

Da hun endelig sluttet å skjelve, merket hun at han stirret på henne, mørk i ansiktet, så røft at det nesten var sensuelt. Brutalt maskulint og på en eller annen måte knyttet til alle stedene hvor hun skalv. Til stedet hvor hånden hans fremdeles grep rundt henne.

«Du er overraskende», sa han lavt. «Jeg blir vanligvis ikke overrasket. Kom.»

Han trakk hånden sin ut av trusen hennes, og hun tenkte at den stramme linjen i munnen hans nesten buet seg da hun gynget, ute av stand til å stå på egen hånd.

«Kom», gjentok han. «Du er mer som et måltid enn en godbit», hadde han sagt til henne da, med et altfor flammende, mørkt blikk. «Og jeg foretrekker å nyte måltidene mine. Jeg har et hus like ved her.»

Virkeligheten vendte tilbake med et kvalmende smell. Hva var det hun trodde hun holdt på med?

Et spørsmål hun ennå ikke kunne svare på, tre år senere.

Det kriblet i nakken. Hun trakk pusten dypt da hun snudde seg, og stivnet til.

Det var som om hun hadde kalt på ham. Han sto i en åpen dør hun ikke hadde visst var der, som måtte ha åpnet seg lydløst, for hun hadde ingen anelse om hvor lenge han hadde iakttatt henne.

Han var nøyaktig som hun husket ham. Balthazar Skalas, djevelen selv, de mørke øynene var spill levende og hånlige, munnen var hensynsløs.

Og hun skjønte at han husket henne godt.

«Kendra Connolly», sa han, som om han smakte på navnet hennes. Øynene hans funklet, og hun følte det. Overalt. «Frekkheten din er rystende. Har du endelig kommet for å fullføre det du startet?»

